次韻斯遠折梅之作
作者：趙蕃
朝代：宋

paragraphs: 春歸寂寞誰與傳，梅開年後并臘前。
江南此物處處有，不論水際仍山顛。
爲之著句道所以，點檢敗篋曾年年。
七言五字古復律，非獨愛渠還自憐。
見君新就之長篇，有如潢潦投清漣。
俗間比擬不足道，老大更爭兒女妍。
山行蠟屐要上下，水泛艇子思延緣。
豈惟病思待一洗，直恐高致成輕捐。
定逢縞衣露皎潔，仍聽翠羽啁清圓。
賦成從使筆併禿，飲雋更須瓶屢眠。